Portsmouth

Portsmouth on kaupunki Englannin etelärannikolla, Hampshiren kreivikunnassa.

Ymmärrä
Portsmouth on Iso-Britannian 11. väkirikkain kaupunki, joka sijaitsee Portsean saarella Isle of Wightin kupeessa. Portsmouth on Iso-Britannian ainoa saarikaupunki. Portsmouth on ollut yksi Iso-Britannian, jos ei jopa maailman, tärkeimmistä merivoimien tukikohdista vuosisatojen ajan ja tämä merenkulun historia on edelleen erittäin näkyvä koko kaupungissa. Portsmouthissa on myös yksi Englannin suurimmista yliopistoista ja paikallinen Portsmouth City F.C. pelaa Englannin Valioliigassa.

Junalla
Portsmouthiin pääsee junalla Brightonin, Lontoon ja Cardiffin suunnalta. Matka Lontoosta Waterloon asemalta kestää noin 1h 20m ja maksaa parisenkymmentä puntaa, riippuen minkälaisen lipun ostat.

Lentokoneella
Portsmouthissa ei ole omaa lentokenttää, mutta Southamptonin kansainvälinen lentoasema on vain 20 mailin päässä ja sinne voi lentää FlyBE:n halpalentoyhtiöllä tai Air Francen lennoilla Pariisin kautta. Lontoon Gatwickin ja Heathrown lentokentät ovat molemmat noin tunnin ajomatkan päässä. Gatwickistä pääsee suoralla junayhteydellä Portsmouthiin, mutta Heathrowsta pitää ottaa bussi. Taksi Heathrown tai Gatwickin lentokentältä Portsmouthiin maksaa 55 puntaa, mutta se pitää tilata etukäteen tai joudut maksamaan moninkertaisen hinnan.

Laivalla
Portsmouthiin pääsee kätevästi myös laivalla Ranskasta (Le Havre tai Cherbourg) tai Espanjasta (Bilbao).

Linja-autolla
Mega-bus Lontoosta maksaa halvimmillaan 50 penniä (plus 1 punnan varausmaksu).

Autolla
Yleisesti ottaen Portsmouthissa ei kannata liikkua autolla. Parkkipaikat ovat kortilla ja lappuliisat ovat kärppänä paikalla jos jätät autosi väärään paikkaan. Kadut ovat ahtaita ja ajaminen kaupungissa voi käydä heikoimmille hermoille.

Bussilla
Portsmouthissa toimii kattava bussiverkosto ja parilla punnalla pääsee minnepäin kaupunkia tahansa.

Kävellen
Portsmouth on ehdottomasti parhaiten nähty kävellen. Kaupunkialue on todella pieni ja suurin osa nähtävyyksistä on alle puolen tunnin kävelymatkan sisällä.

Näe
Portsmouth on täynnä erilaisia nähtävyyksiä. Näkyvin näistä on Spinnaker Tower, josta näet kauniina päivänä jopa Southamptoniin asti ja Isle of Wightin yli. Kaupungissa on myös vanhoja purjelaivoja kuten HMS Victory, jonka kannella Lord Horatio Nelson päätti päivänsä Trafalgarin taistelun tuoksinnassa. Southseasta löydät Merijalkaväen museon, Normandian Maihinnousun Museon (D-day Museum - Operation Overlord) ja muita varsinkin sotahistoriasta kiinnostuneille hyviä nähtävyyksiä. Southseassa on myös akvaario, josta löydät jos jonkinlaisia mereneläviä. Portsmouthin edustalla on Napoleonin sotien aikaisia linnoituksia keskellä merta. Näistä yksi, Spitbank Fort, on avoinna yleisölle. Sinne pääsee Gunwharf Quays:n vierassatamasta.

Tee
Hyppää ilmatyynyalukseen tai katamaraaniin ja käväise Isle of Wightilla. Sieltä löydät kuningatar Viktorian huvilan, dinosauruksen luita, luonnonkauniita alueita ja Englannissa harvinaisen ilmiön, eli jäähallin. Käy Gosportin sukellusvenemuseossa, jossa voit harjoitella vaikka torpedojen latausta. Kävele Millennium Walk -reittiä Southseasta Old Portsmouthin linnakkeisiin, mutta älä hyppää linnakkeesta mereen vaikka se näyttää hauskalta puuhalta (joka vuosi jokunen ihminen halvaantuu siinä leikissä). Eastneyssä on myös naturistiranta, minne voi mennä luonnolliseen ympäristöön ottamaan aurinkoa.

Osta
Portsmouthin kaksi suurinta shoppailualuetta ovat Commercial Road aivan keskustassa, josta löydät kaikki ketjut H&M:stä Next:iin, ja Gunwharf Quays ostoskeskus aivan rannalla, missä on vielä enemmän kauppoja. Gunwharf Quays on täynnä tehtaanmyymälöitä, joista saat merkkituotteita alennettuun hintaan. Southsean keskustasta löydät pienempiä puoteja, varsinkin Palmerston Roadin ympäriltä.

Syö
Portsmouth on täynnä erilaisia pubeja ja ravintoloita. Gunwharf Quays on uusi keskittymä, josta löydät paljon erilaisten ketjujen ravintoloita. Old Portsmouth on vanhempaa ja idyllisempää aluetta, joka on erittäin suosittu illallispaikka. Siellä hinnat ovat hieman keskitasoa korkeammat, mutta voit syödessäsi katsella veneitä ja sataman menoa syödessäsi. Southsea on täynnä Intialaisia, Kiinalaisia ja kebab-ravintoloita. Yksi parhaimmista ravintoloista koko kaupungissa on pieni Nemrut Restaurant Albert Roadilla. Sieltä löydät Turkkilaisia ja Kurdilaisia herkkuja.

Juo
Portsmouth oli pitkän aikaa kuuluisa siitä, että siellä oli eniten baareja per neliökilometri koko maailmassa. Vaikka tämä kruunu on jouduttu luovuttamaan, ei missään päin kaupunkia tarvitse kävellä viittä minuuttia kauempaa baarista toiseen. Gunwharf Quays on täynnä erilaisia baareja ja yökerhoja, joskin siellä viimeinenkin paikka sulkee ovensa jo klo 02. Jos ei jano vielä siinä vaiheessa ole sammunut, voit suunnata Guildhall Walkin baareihin, missä meno jatkuu aamu neljään. Southsea on täynnä pubeja, varsinkin Albert Roadin ympäristössä.

Kahvilat
Päiväsaikaan Gunwharf Quaysin ja Guildhall Walkin baarit toimivat kahviloina, joissa voit istua joko ulkona tai sisällä katselemassa ohikulkijoita.

Baarit & pubit
Guildhall Walkilla on vain kaksi perinteistä pubia, the White Swan (paikallisesti Mucky Duck) ja Wetherspoons (Isambard Kingdom Brunel). Sen naapureihin kuuluvat V-bar (vodka baari, missä on paljon erimakuisia vodkia), Yates's Wine Lodge, Bar:Me (sen kyllä viranomaiset sulkevat vähän väliä huumesotkujen takia), Australialainen Walkabout ja Fleet, missä varsinkin rokkikansa viihtyy.

Gunwharf Quaysin alueella on uudempia baareja. Siellä jano sammuu paikoissa kuten Bar38 ja Ha! Ha! Bar and Canteen.

Southsea on hyvä paikka jos mielesi tekee istua perinteisessä Englantilaisessa pubissa. Niitä on joka kulmalla ja niissä meno on huomattavasti hiljaisempaa.

Southsesta löydät myös Palmerston Roadin alueen, jossa on Chicago Rock Cafe ja Drift Bar.

Yökerhot
Portsmouthiin on hiljattain rakennettu yksi etelä-rannikon super-klubeista, Liquid & Envy. Sieltä löytää kuuluisia tiskijukkia soittamassa jos jonkinlaista sähköistä bilemusiikkia. Yläkerrasta löytyy myös R&B huone.

Gunwharf Quaysistä löydät Tiger-Tigerin ja Jongleursin, jotka kyllä sulkevat jo klo 02.

Guildhall Walkilta löydät Route 66 klubin, jossa soi kaikenlainen cheese-musiikki ja 80-90 lukujen teemaklubi Babyllon.

Rokkikansan kannattaa suunnistaa joko Wedgewood Roomsiin Albert Roadille tai Scandalsin kellariklubiin Hampshire Terracelle Students' Unionin kupeeseen.

Nuku
Portsmouth on täynnä erilaisia majoitusvaihtoehtoja. Kesäaikaan kannattaa soitella varauksia hyvissä ajoin, mutta talvisin kannattaa varsinkin B&B paikoissa tinkiä hinnoista koska ne ovat tyhjillään. Jos mielesi tekee täyttä luksusta, pysy Lontoossa.

Edulliset
Southsea Backpackers Lodge on Southseassa aivan rannan lähettyvillä Florence Roadilla. Sieltä saat punkan todella halvalla, mutta kuten kaikissa hostelleissa, tilat eivät välttämättä ole kaikkein ylellisimmät. Siellä on kuitenkin langaton verkko käytössäsi ja jos haluat pysyä sisätiloissa niin heillä on myös biljardipöytä. Fratton Parkin jalkapallostadionin viereen on juuri rakennettu Etap hotelli, jossa huoneet maksavat vain 35 puntaa yö.

Keskihintaiset
Ibis hotelli on aivan kaupungin keskustassa parhaalla paikalla - siihen ne hyvät puolet loppuvatkin. Yöpyminen maksaa noin 65 puntaa yö ja huoneet ovat ankeita.

Gunwharf Quaysistä löydät Holiday Inn Expressin, jossa yö maksaa noin 100 puntaa. Se on vain muutaman vuoden vanha hotelli.

Samaan hintaan voit myös yöpyä Southsean Holiday Innissä, joka on kaikinpuolin parempi hotelli ja se on lähellä rantaa.

Hilton ja Marriott ovat hieman kauempana keskustasta ja sinne joudut ottamaan taksin.

Southsean rannalla on muutama kolmen tähden hotelli, kuten Best Western, mutta ne ovat ikääntyviä paikkoja ja mielummin menen johonkin alueen B&B paikoista, joita on vaikka kuinka paljon.

Hintavat
Manchester United yöpyy Portsmouthin reissuillaan Solent Hotellissa, mutta se on yli 10 mailia kaupungista Whiteleyssä. Solent hotellissa toimii myös kylpylä.

Pysy turvassa
Yleisesti ottaen Portsmouth on turvallinen kaupunki mennä ja liikkua. Öisin, varsinkin baarien sulkemisaikaan, saatat törmätä juopuneisiin ihmisiin jotka voivat helposti haastaa riitaa. Älä jää tappelemaan, kävele pois. Baarien edustoilla on yleensä paljon poliiseja, joihin voi turvautua jos tunnet olosi uhatuksi, mutta kun käyttää hieman pelisilmää, voit tulla ja mennä aivan huoletta. Jos tulet autolla, muista lukita ovesi äläkä jätä mitään arvokasta näkyville - jos jätät arvoesineesi näytille niin ne varastetaan olit missä vain.

Jos tarvitset apua, voit soittaa yleisiin hätänumeroihin 112 ja 999 - poliisille ei ole eri numeroa, kaikki palvelut löytyvät samasta numerosta.

Pysy terveenä
Jos on kylmä ilma, pistä vaatetta päälle niin et vilustu.

Ota yhteyttä
Southseassa on paljon nettikahviloita, joista pääset parilla kolikolla nettiin. BT:n puhelinboksit keskustassa tarjoavat myös internet yhteyksiä.

Jatka matkaa
Suuntaa satamaan ja katso minne haluat mennä... pääset lautalla Isle of Wightille, Ranskaan ja Espanjaan. Täältä menee myös savilaiva Kemiöön jos puhelahjasi riittävät niin pääset varmasti kyytiin.

Portsmouth (England) Portsmouth Portsmouth